SAJWV Skors Lid - AHG
SAJWV Skors Lid
Volgens 'n onlangse persverklaring van die Suid-Afrikaanse Jagters en Wildbewaringsvereniging (SAJWV) het die organisasie onlangs 'n lid oneervol vir wildstropery ontslaan. Die persverklaring lui: ''n Dissiplinêre komitee van die Vereniging het 'n klagte oor die jagaktiwiteite van André Klopper (21) ondersoek weens sy betrokkenheid by onwettige jag- en nagskietaktiwiteite.'
Chries Niehaus, die HUB van SAJWV, het gesê dat Klopper se status as toegewyde jagter ingetrek is met onmiddelike effek en dat die Sentrale Vuurwapen Register dienooreenkomstig ingelig is. SAJWV het ook aanbeveel dat die SA Polisiediens Klopper onbevoeg moet verklaar om 'n vuurwapen te besit.
Klopper se vader, Johan Klopper, was ook oneervol uit die SAJWV onstlaan na 'n skietvoorval waar 'n ander persoon 'n oog verloor het. SAJWV het ook aanbeveel dat die SAPD Klopper senior onbevoeg verklaar om 'n vuurwapen te besit.
Niehaus het beklemtoon dat die Vereniging verantwoordelike en etiese jag voorstaan en bevorder en gesê: 'Ons verwag van elke lid van die SAJWV om hierdie beginsels na te volg. Ons sal geen optrede duld wat die beeld van die Vereniging en medejagters benadeel of hulle lewens in gevaar stel nie.'